'บีคอน' ฟินเทคไทยผงาดเวทีโลก เปิดแอพเพื่อผู้บกพร่องทางการเห็น
โดย...ศุภลักษณ์ เอกกิตติวงษ์
23 พ.ย. 2559

โดย...ศุภลักษณ์ เอกกิตติวงษ์
หลายคนอาจคิดไม่ถึงว่าการทำธุรกรรมการเงินผ่านสมาร์ทโฟน หรือโมบายแบงก์กิ้ง ที่แสนสะดวกสบายในยุคปัจจุบัน มีช่องว่างในการเข้าถึงสำหรับผู้บกพร่องทางการเห็น ที่ใช้งานได้ไม่สะดวกนัก แม้ว่าที่ผ่านมาอาจเคยมีรูปแบบบริการเพื่อให้ผู้บกพร่องทางการเห็นใช้งานได้ แต่ไม่ได้ตอบโจทย์ความง่ายและเข้าถึงได้เท่าเทียมกับคนทั่วไป
จากมุมมองดังกล่าว จุดประกายให้บริษัท บีคอน อินเตอร์เฟส บริษัทสตาร์ทอัพน้องใหม่ภายใต้การสนับสนุนของธนาคารกสิกรไทย มุ่งพัฒนาแอพพลิเคชั่นเพื่อให้ผู้บกพร่องทางการเห็นสามารถทำธุรกรรมผ่านสมาร์ทโฟนได้ปลอดภัยและสะดวกที่สุด เพิ่มความมั่นใจในการทำธุรกรรม ขณะเดียวกันต้องตอบโจทย์ความเป็นส่วนตัว และทำธุรกรรมได้รวดเร็วเช่นเดียวกับคนตาดี
สมคิด จิรานันตรัตน์ รองประธานกสิกร บิซิเนส-เทคโนโลยี กรุ๊ป (เคบีทีจี) กล่าวว่า ได้ออกแบบแอพพลิเคชั่นการทำธุรกรรมทางการเงินผ่านสมาร์ทโฟน ด้วยนวัตกรรมการใช้โทรศัพท์แบบสัมผัสโดยไม่ต้องใช้การมอง (Non-location Based Interface) ซึ่งได้พัฒนาตั้งแต่การทำรูปแบบหน้าจอใหม่ที่ง่ายต่อการใช้มือถือผ่านจอสัมผัสโดยไม่ต้องมอง ควบคู่กับโปรแกรมตอบสนองการใช้งาน (Multi-sensory Feedbacks) ที่มีทั้งระบบเสียงและระบบสั่น ที่คอยช่วยเหลือและชี้นำการใช้งานในทุกขั้นตอน
ทั้งนี้ ระหว่างการพัฒนาได้มีทีมงานซึ่งเป็นผู้บกพร่องทางการเห็น ให้คำแนะนำบอกถึงความต้องการจริง และสิ่งใดที่ไม่จำเป็น ทำให้แอพพลิเคชั่นดังกล่าวออกมาตอบสนองและใช้งานได้จริงยิ่งขึ้น ซึ่งหลังจากพัฒนาเสร็จได้นำไปทดสอบการใช้งาน โดยให้ผู้บกพร่องทางการเห็นหลายกลุ่ม เช่น คนตาบอดสนิท คนสายตาเลือนราง รวมทั้งคนตาดีลองปิดตาใช้งาน ต่างบอกตรงกันว่าสะดวกและง่ายมาก
ล่าสุด แอพพลิเคชั่นดังกล่าวสามารถคว้ารางวัลการประกวดฟินเทคระดับโลกในงานสิงคโปร์ ฟินเทค เฟสติวัล 2016 ที่ประเทศสิงคโปร์ จากผู้ส่งผลงานเข้าประกวดรวมทั้งสิ้น 650 ทีมจาก 50 ประเทศทั่วโลก โดยได้รับรางวัลชนะเลิศ Winner of Global FinTech Hackcelerator จากธนาคารกลางของสิงคโปร์ และยังได้รับรางวัล Developer Hub Award จากซิตี้กรุ๊ป หนึ่งในผู้สนับสนุนหลักของการแข่งขันควบอีก 1 รางวัล
อย่างไรก็ตาม เป้าหมายของแอพพลิเคชั่นนี้ ไม่ได้จำกัดเฉพาะผู้บกพร่องทางการเห็นหรือผู้สูงอายุที่มี 285 ล้านคนทั่วโลกเท่านั้น แต่ต้องการให้เป็นแอพพลิเคชั่นที่ใครๆ ก็ใช้ได้ แม้แต่คนตาดีก็ใช้งานได้เมื่ออยู่ในที่มืด เช่น ในโรงภาพยนตร์ ก็สามารถใช้งานแอพพลิเคชั่นนี้ได้โดยไม่ต้องเปิดหน้าจอมือถือ และสวมหูฟังหรือบลูทูธเพื่อฟังขั้นตอนการทำธุรกรรมได้
ธีรนันท์ ศรีหงส์ กรรมการผู้จัดการ ธนาคารกสิกรไทย และประธานเคบีทีจี กล่าวถึงการพัฒนาในขั้นต่อไปว่า แอพพลิเคชั่นดังกล่าวจะถูกเพิ่มเข้าไปอยู่ในบริการ เค-โมบายแบงก์กิ้ง โดยขณะนี้อยู่ระหว่างการเชื่อมระบบกับโมบายแบงก์กิ้ง รวมทั้งต้องทดสอบความปลอดภัยในการใช้งาน คาดว่าจะเปิดใช้บริการในไตรมาสแรกของปี 2560 เป็นเวอร์ชั่นแรก และจะพัฒนาให้สมบูรณ์แบบยิ่งขึ้นในระยะต่อไป
นอกจากนี้ มีสถาบันการเงินต่างชาติสนใจขอใช้เทคโนโลยีดังกล่าวแล้วเกือบ 10 ราย ได้แก่ ธนาคารซิตี้แบงก์ ธนาคารดอยช์แบงก์ กลุ่มมิตซูบิชิ ยูเอฟเจ ไฟแนนเชียล กรุ๊ป (เอ็มยูเอฟจี) เมย์แบงก์ ธนาคารสแตนดาร์ดชาร์เตอร์ด ธนาคารดีบีเอส รวมทั้งยังพูดคุยกับธนาคารจากจีน อินเดีย และลาว ซึ่งสนใจที่จะต่อยอดแอพพลิเคชั่นดังกล่าวไปสู่ผู้ที่อ่านหนังสือไม่ออก เพราะแอพพลิเคชั่นนี้ไม่ได้ถูกออกแบบมาเฉพาะธุรกรรมการเงิน โดยยังสามารถใช้เป็นโปรแกรมฐานสำหรับบริการอื่นได้ด้วย
“เรามุ่งเน้นการสร้างประโยชน์และคุณค่าทางสังคม เพื่อให้เทคโนโลยีเข้าถึงคนทุกกลุ่มอย่างเท่าเทียมกัน และส่งเสริมให้คนไทยเข้าถึงบริการทางการเงินอย่างทั่วถึง” ธีรนันท์ กล่าว